Oud-Eskom-bestuurder hoor vandag oor bedrogklag(Argieffoto) Die Pretoriase streekhof sal na verwagting Donderdagoggend uitspraak lewer in die staat se multimiljoenrand belastingbedrogsaak teen die voormalige senior bestuurder van Eskom, France Hlakudi. Maroela Media het vroeër berig Hlakudi word saam met vier ander persone daarvan beskuldig dat hulle nagenoeg R745 miljoen wat bedoel was vir Eskom-projekte gesteel het. Hlakudi het glo miljoene van Eskom-subkontrakteurs ontvang in die tyd toe hy senior bestuurder van Eskom se Kusile-kragstasie was. Hlakudi is in Maart verlede jaar ook van belastingbedrog aangekla nadat hy glo nie sy inkomste tussen 2016 en 2018 verklaar het nie – wat ŉ verlies van sowat R30,2 miljoen vir die Suid-Afrikaanse Inkomstediens (SAID) beteken het. Hlakudi het verlede maand ŉ aansoek gebring om die aanklag van bedrog van die klagstaat te verwyder. Sindisiwe Twala, ŉ woordvoerder van die ondersoekdirektoraat van die Nasionale Vervolgingsgesag (NVG), sê landdros Adriaan Bekker sal na verwagting later vanoggend uitspraak lewer oor die vraag of die aanklag van bedrog teen Hlakudi moet bly al dan nie. Indien Bekker beslis dat die klag nié van die klagstaat verwyder word nie, kan Hlakudi 15 jaar tronkstraf opgelê word sou hy skuldig bevind word. Uitspraak word volgens Twala omstreeks 09:00 gelewer.